Un mesaj RO-Alert a fost emis pentru locuitorii din Slănic Prahova prin care li se transmitea să evacueze cât mai repede o anumită zonă. Ce s-a întâmplat, aflați în rândurile următoare.
Autoritățile au emis un mesaj RO-Alert în care cer oamenilor să evacueze zona din Slănic Prahova, după ce s-a surpat o stradă, iar blocurile din împrejurul acesteia riscă să se prăbușească.
La fața locului a fost prezent Emil Drăgănescu, prefectul județului, informând cetățenii că se impun măsuri suplimentare de evacuare în zona adiacentă craterului.
„Urmare a situației actuale regăsite la nivelul localității Slănic, coroborat cu ultimele decizii adoptate în urma ședinței extraordinare a Comitetului Județean pentru Situații de Urgență, șeful Departamentului pentru Situații de Urgență a dispus extinderea perimetrului de siguranță prin evacuarea comunităților din proximitatea zonei afectate.
În acest sens, prin grija Instituției Prefectului și a Inspectoratului pentru Situații de Urgență Prahova, acțiunea de evacuare a populației, în scopul eliminării oricărui pericol în ceea ce privește siguranța acestora se va realiza în cel mai scurt timp.
Totodată, din dispoziția secretarului de stat, șeful DSU, dr. Raed Arafat, o nouă echipă din cadrul IGSU se va deplasa în localitatea Slănic, care alături de specialiști în domeniul construcțiilor și mineri vor efectua o nouă recunoaștere și analiză a situației la fața locului”, a transmis DSU.
Locuitorii din nordul județului Tulcea au primit în mijlocul nopții un mesaj RO-Alert care îi avertiza cu privire la riscul de cădere a unor obiecte din spațiul aerian.
Au fost vizate zece localități din nordul județului, printre care Tulcea, Somova, Isaccea și Ceatalchioi. În cursul nopții, mai multe persoane au sunat la numărul unic de urgențe pentru a cere informații cu privire la mesajul pe care l-au primit de la autorități.
Mai mult de atât, în noaptea de 9 spre 10 februarie, autoritățile au transmis un mesaj RO-Alert pentru județele Tulcea și Galați, avertizând populația asupra posibilelor căderi ale unor resturi de drone, după ce Rusia a atacat din nou porturile din Ucraina.